ROZHODNUTIE KOMISIE
z 11. januára 2006,
ktorým sa mení a dopĺňa dodatok A k prílohe V k Aktu o pristúpení z roku 2003, pokiaľ ide o určité prevádzkarne v sektoroch mäsa a mlieka v Českej republike
[oznámené pod číslom K(2005) 6052]
(Text s významom pre EHP)
(2006/17/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho prílohu V kapitolu 3 oddiel A ods. 1 písm. d),
keďže:
(1)
Českej republike sa poskytli prechodné obdobia pre určité prevádzkarne uvedené v dodatku A (1) k prílohe V k Aktu o pristúpení z roku 2003.
(2)
Podľa úradného vyhlásenia príslušného českého orgánu určité prevádzkarne už ukončili svoj modernizačný proces a v súčasnosti v plnej miere spĺňajú požiadavky podľa právnych predpisov Spoločenstva. Určité prevádzkarne ukončili svoju činnosť, na ktorú im bolo udelené prechodné obdobie. Tieto prevádzkarne by sa preto mali vyčiarknuť zo zoznamu prevádzkarní, vo vzťahu ku ktorým sa uplatňuje prechodné obdobie.
(3)
Postavenie troch prevádzkarní na spracovanie mäsa a ich preklasifikovanie na nízkokapacitné prevádzkarne je stále predmetom rokovaní s príslušným českým orgánom. Je potrebné počítať s tým, že vyjasnenie situácie si vyžaduje ďalšie kratšie časové obdobie.
(4)
Dodatok A k prílohe V k Aktu o pristúpení z roku 2003 by sa preto mal zodpovedajúcim spôsobom zmeniť a doplniť. Na účely zrozumiteľnosti by sa mal nahradiť.
(5)
O opatreniach ustanovených v tomto rozhodnutí bol informovaný Stály výbor pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dodatok A k prílohe V k Aktu o pristúpení z roku 2003 sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 11. januára 2006